26.07.2024

Rahandusminister

Rahandusministeerium

info@fin.ee

Siseminister

Siseministeerium

info@siseministeerium.ee

Riigisekretär

Riigikantselei

riigikantselei@riigikantselei.ee

**Pöördumine seoses Vabariigi Valitsuse 25. juuni 2002. aasta määruse nr**

**205 „Rahvusvaheliseks liikluseks avatud piiripunktid“ muutmise eelnõu menetlusega**

1. **Asjaolud**

Riigipiiri seaduse järgi on Vabariigi Valitsusele antud pädevus määrata piiripunktid, mille kaudu toimub isikute, transpordivahendite ja kaupade rahvusvaheline liiklus. Valitsus määrab

ka piiripunktide lahtioleku ajad lähtudes Eesti huvidest ning arvestades kaubavahetuse ja isikute piiriülese liikumise vajadustega.

Vabariigi Valitsus kinnitas 2022. aasta aprillis Venemaa Föderatsiooniga suhtlemise lähtealustes põhimõtte, et kahepoolsed majandussuhted Venemaaga tuleb viia miinimumini. Selline otsus on õigustatud ja mõistetav, ent ometi ei anna 2023. aasta juunis heaks kiidetud Eesti sanktsioonipoliitika põhimõtted Ukraina toetamisel alust piiripunktide töökorralduse ülevaatamiseks ning muudatuste tegemiseks selliselt, et liiklusohutuse tagamise ettekäändel kaotatakse Luhamaa piiripunktis riigipiiri jalgsi ületamise võimalus täielikult.

Eelnõu kohasel on muudatus vajalik keelatud embargokauba sisse- ja väljaveo tõkestamiseks ning jalakäijate turvalisuse ja liiklusohutuse tagamiseks.

Luhamaa ooteala operaator OÜ Collade määruse muutmise eelnõus toodud põhjendustega ei nõustu ja palub alltoodud seisukohti arvestades eelnõu heaks kiitmata jätta ja antud muudatuse eelnõu menetlemine lõpetada.

**2.** **Luhamaa piiripunkti ja selle vahetu läheduse ala liiklusohutus on tagatud**

Vabariigi Valitsuse määruse „Vabariigi Valitsuse 25. juuni 2002. aasta määruse nr 205 „Rahvusvaheliseks liikluseks avatud piiripunktid“ muutmine“ eelnõu seletuskirjas kajastub, et lähtutakse Eesti huvidest **arvestades** kaubavahetuse ja **isikute piiriülese liikumise vajadustega.**

Luhamaa piiripunkti kaudu jalakäijate liikluse sulgemise üle otsustamisel palume Vabariigi Valitsusel arvestada ajaoluga, et paljud Eestisse tööle käivad Eesti kodanikud elavad Venemaal ja ületavad igapäevaselt jalgsi Luhamaa kaudu riigipiiri.

Ainuüksi meie ettevõttes käib Venemaalt Luhamaa Piiripunkti ootealale ja Luhamaa Terminalis asuvasse tolliagentuuri kontorisse tollideklarandi ametkohtadele tööle 10 Eesti kodanikku. Meile teadaolevalt töötab Eestis veel mitmeid Venemaal elavaid ja igapäevaselt riigipiiri Luhamaa piiripunkti ületavaid Eesti kodanikke.

OÜ Collade üheks tegevusalaks on ooteala teenuse osutamine Luhamaa piiripunktis. Politsei ja Piirivalveametiga sõlmitud halduslepingu alusel oleme rajanud piiriäärsed parklad ja Luhamaa ooteala.

Nagu selgub eelnõu seletuskirjast et muudatus on vajalik keelatud embargokauba sisse- ja väljaveo tõkestamiseks ning jalakäijate turvalisuse ja liiklusohutuse tagamiseks. Luhamaa piiripunkti täielik sulgemine jalakäijate liikluseks on põhjendatud nii sanktsioonide rakendamise, julgeoleku kui liiklusohutuse eesmärgil.

Eelnõus asutakse seisukohale, et „*Luhamaa piiripunkti ees ei ole avalikku parklat, kuhu oleks võimalik transpordivahendeid parkida. Seepärast on piiripunkti läheduses sõidutee äärtesse pargitud nii piiriületajate endi autod, kui ka neid transportivad ja jalakäijate naasmist ootavad transpordivahendid. Selline olukord ei vasta liiklusohutuse nõuetele. Lisaks autode sõidutee äärtesse parkimisele tekivad liiklusohtlikud olukorrad jalakäijate liikumisest, kes kannavad kaasas suuremahulist pagasit ning kasutavad liikumiseks sõiduteed, et transportida kaupade vedamiseks ratastega kohvreid“.*

Eelnõus väljatoodud põhjendused Luhamaa piiripunkti sulgemine jalakäijate liikluseks pole tõesed ega vasta tegelikkusele, mistõttu esitame määruse eelnõus esitatud tegelikkusele mittevastavate väidete valguses omapoolsed väited ja seisukohad:

1. Meie andmetel teostatakse embargokauba järelvalvet kõikides EU piiripunktides, k.a Luhamaal ja Koidulas juba täna ning seega on antud eesmärk määruse muutmise eelnõus juba täidetud ning antud põhjusel ei saaks piiripunkti jalgsi ületamine takistatud olla.
2. Erinevalt Koidula piiripunktist toimub Luhamaal veterinaar- või fütosanitaarkontroll ja embargopiiranguid pole kehtestatud enamusele veterinaar- või fütosanitaarkontrolli nõudvatele kaupadele
3. Luhamaa piiripunkti vahetus läheduses asub lisaks Luhamaa piiripunkti ooteala parklale veel kolm parklat, kus on sõidukitele kaks esimest tundi parkimine tasuta. Seega ei vasta määruse aluseks olevas seletuskirjas toodud väide, et sõidukid pargivad maantee ääres, tõele ning ka teisel määruse muutmise eelnõus toodud põhjendusel ehk liiklusohutuse tagamiseks on nimetatud eesmärk juba täidetud ning vajadus Luhamaal riigipiiri jalgsi ületamine keelata, puudub.
4. Kuna Collade OÜ tegeleb ootealateenuse osutamisega, saame kinnitada, et Luhamaal sõidutee äärtesse ei pargita, piiriületajate autod suunatakse koheselt Luhamaa ootealale ning liiklejate ohutus on täielikult tagatud.
5. Jalakäijate liiklusohutuse tagamiseks on jalgsi liiklejatele ooteala parklast Luhamaa piiripunktini rajatud nõuetele vastav ning liiklejate ohutust tagav kõnnitee.
6. Eelnõu seletuskirjas toodud 2024 aasta juulikuu statistilised andmed saavad määruse eelnõu seletuskirja koostamise aja (09.07.2024) tõttu kajastada üksnes juuli esimese nädala andmeid, mistõttu ei saa väljatoodud juulikuu statistika tegelikkusele vastav ega otsustuste kujundamise aluseks olla.
7. Statistilistes andmetes pole välja toodud kui palju Luhamaa piiripunkti kaudu eksporitud kaupadest veetakse Usbekistani, Kasahstani, Aserbaidžaani, Armeeniasse, Gruusiasse jne. st mitte Venemaale. Seega on toodud andmed ühekülgsed ega anna Luhamaa piiripunkti kaudu eksporditavatest kaupadest kogupilti.

Määruse eelnõu seletuskirjas punktis 4. Määruse mõjud „RAKE uuring“ on uuringu objektiks Koidula piiripunkt. Kahjuks puuduvad eelnõu seletuskirjas meile mitte teadaolevatel põhjustel Luhamaa piiripunkti mõju kohta täpsed uurimistulemused, mis pidid mõjutama määruse eelnõus esitatut.

**3. Rikutud saab Eesti kodanike õigus Luhamaal tööl käia**

Luhamaa piiripunkti töö ümberkorraldamine ja jalakäijate täielik piiriületuse keelamine mõjutab negatiivselt ja olulisel määral kohaliku omavalitsuse toimetulekut.

Collade OÜ konkurentsivõime ja jätkusuutlikkus satub Luhamaa piiripunktis jalakäijate liikluse sulgemise tagajärjel löögi alla, eriti kui arvestada, et meie tööjõud koosneb arvestatavas osas teiselt poolt piiri, Ida-Petserimaal elavatest ja Luhamaa ootealal tööl käivatest Eesti Vabariigi kodanikest.

Töötajate Koidula piiripunkti kaudu Luhamaale töölekäimine muutuks eluliselt võimatuks, tegemist oleks oluliselt keerulisema, kallima ning aeganõudvama töölkäimise viisiga, mis ei oleks logistiliselt võimalik. Üle piiri tööl käimise raskenemine tingib suure tõenäosusega olukorra, kus töötajad loobuvad Luhamaal töötamast. Arvestades inimeste elukorraldust (nende kodu on Petserimaal) ning senist võimalust jalgsi riigipiiri ületamise võimalust, on riigipiiri jalgsi ületamise võimaluse äravõtmine aastakümneid Luhamaal töötanute suhtes ebaõiglane ja põhjendamatu.

Tööjõu kaotus tähendaks piirkonna ettevõtjatele muuhulgas käibe kaotust ning konkurentsivõime langust. Kuna tööjõuga on piirkonnas pikemalt aega probleeme, tõstatab see omakorda küsimuse, kuidas riigipiiri jalgsi ületamise sulgemise põhjusel kaotatud töötajaid asendada. Sulgemine tooks endaga kaasa vajaduse investeerida uute töötajate väljaõppesse ning vajaduse investeerida töötajate elukohtadesse, kuna piirkonnas puuduvad üürimajad. Samuti tooks see kaasa tööjõukulude kasvu, kui tekib vajadus kaugematest Eesti piirkondadest tööjõudu leida. Tekkinud olukord võib kaasa tuua mitme piirkonnas tegutseva ettevõtte majandusraskustesse sattumise. Tegemist on olulise mõjuga muudatusega mida ei saa ega tohi kergekäeliselt rakendada. Leiame, et määruse muutmise eelnõus toodud põhjused muudatuse vastuvõtmiseks on antud pöördumisega veenvalt ümber lükatud.

Eeltoodust tulenevalt palume jätta Vabariigi Valitsuse „Vabariigi Valitsuse 25. juuni 2002.määruse nr 205 „Rahvusvaheliseks liikluseks avatud piiripunktid“ muutmine“ eelnõu heaks kiitmata.

Palume meid teavitada meie pöördumise mõjust määruse muutmise eelnõu edasisele menetlusele.

Lugupidamisega

Ülar Sarapuu

OÜ Collade juhatuse liige

ylar@collade.ee

+372 5231831